ORDE do 27 de xuño de 2008 pola que se clasifica de interese social a Faibén, Fundación de Apoio á Infancia e o Benestar.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/07/2008

Visto o expediente de clasificación de Faibén, Fundación de Apoio á Infancia e o Benestar, con domicilio en Vigo.
Supostos de feito.
1. Ramón García Seara, na súa condición de secretario da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día trece de maio de dous mil oito, ante o notario Marcelino Estévez Fernández, co número de protocolo mil setenta e cinco, por Ángel Martínez Puente, que intervén no seu propio nome e dereito.
3. Segundo consta no artigo seis dos seus estatutos, a fundación ten por obxecto a promoción de calquera tipo de iniciativa encamiñada ao desenvolvemento positivo da infancia e da mocidade, co propósito de ofrecerlles a ambas as dúas unha asistencia integral, mostrando especial preferencia por aqueles nenos e mozos desprovistos de atención familiar e/ou risco de exclusión social.
4. O padroado da fundación estará integrado por María Lourdes Martínez Lage como presidenta, Carlos Suárez Díaz como vicepresidente, Ramón García Seara como secretario, e por Juan Luis Medín Roca, María Ángeles Suárez Muñiz, Juan Manuel Martínez Puente, Iago Seara Morales, María del Carmen Zamora Castro, Ana Cristina Janeiro López, Alejandro Rubín Carballo, Julio Ignacio Iglesias Redondo, Enrique Martínez Reguera, Alberto González-Abraldes Iglesias e Alfonso García Magariños como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación de interese social de Faibén, Fundación de Apoio á Infancia e o Benestar, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e tres de xuño de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril), a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Faibén, Fundación de Apoio á Infancia e o Benestar, adscribíndoa á Vicepresidencia da Igualdade e do Benestar da Xunta de Galicia, que exercerá plenamente o protectorado sobre ela.
Santiago de Compostela, 27 de xuño de 2008.
José Luis Méndez Romeu
Conselleiro de Presidencia, Administracións
Públicas e Xustiza